Toivola on vinguttanut eduskunnan taksikorttia erityisen tiuhaan.

Kansanedustaja Jani Toivola (vihr) lupaa palauttaa eduskunnalle taksirahoja. Toivola kertoi asiasta toimittajille eduskunnassa torstai-iltapäivänä.

Julkisuudessa on kerrottu, että Toivola on käyttänyt paljon eduskunnan taksikorttia. Vaalikauden aikana Toivolan taksimatkat ovat maksaneet 22 000 euroa.

Toivola kertoo käyneensä läpi kirjanpitoaan. Hänen mukaansa on yhdeksän matkaa, jotka hän on laskuttanut eduskunnalta, mutta jotka hänen olisi tullut maksaa itse.

Yhdeksästä matkasta kaksi on Toivolan mukaan sellaista, että hän on laskuttanut myös Lasten ja nuorten säätiöltä. Toivola kertoo maksaneensa matkat taksikortilla ja laskuttaneensa Lasten ja nuorten säätiötä.

Toivola selitti IS:lle aiemmin taksilla ajamistaan sillä, että hän on käynyt puhumassa yli sadassa koulussa, ja vetänyt rohkeuteen, vaikuttamiseen ja itsensä ilmaisuun liittyviä työpajoja.

Iltalehti uutisoi viime viikolla Toivolan taksiajeluista. Lehden mukaan hän on tällä vaalikaudella käyttänyt taksia 1 039 kertaa, mistä on kertynyt 22 000 euron kulut.